Islandi naiste käsipallimeistrivõistluste kõrgliigas sai Reykjaviki Valur Alina Molkova kahe tabamuse toel võõrsil 32:25 (15:10) jagu Hafnarfjörduri Haukarist.
Külalised läksid kohtumist kaheksa minutiga 6:0 juhtima ja võitsid poolaja viie väravaga. Teist poolaega alustas Valur 6:2 spurdiga ning värske Islandi karikavõitja teenis turniiritabelisse kaks võidupunkti.
Valur juhib 19. vooru järel meistrivõistlusi 32 punktiga. Edu teisel kohal oleva Reykjaviki Frami ees kärises kolmele silmale, sest tiitlikaitsja jäi võõrsil 27:29 alla turniiritabeli viiendale Ka/Thorile. Haukar jagab 23 punktiga koos IBV Vestmannaeyjariga kolmandat-neljandat positsiooni.